Document ID: 31983D0471

31983D0471
L 259/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 септември 1983 година
относно Контролния комитет на Общността за прилагане на скàлата на Общността за класификация на кланичните трупове на възрастни говеда
(83/471/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Акта за присъединяване на Гърция,
като взе предвид Регламент (ЕИО) № 1208/81 на Съвета от 28 април 1981 г. относно определяне на скàла на Общността за класификация на кланичните трупове на възрастни говеда (2), и по-специално член 5, четвърти параграф от него,
като има предвид, че в Регламент (ЕИО) № 1208/81 бе предвидено извършването на проверки на място от Контролния комитет на Общността, с цел да се осигури еднаквото прилагане в рамките на Общността на нейната скàла за класификация; като има предвид, че е необходимо да се определят начините на извършване на тези проверки на място;
като има предвид, че мерките, предвидени в настоящото решение, са в съответствие със становището на Управителния комитет по говеждо и телешко месо,
ПРИЕ НАСТОЯЩОТО РЕШЕНИЕ:
Член 1
Контролният комитет на Общността, предвиден в член 5 от Регламент (ЕИО) № 1208/81, наричан по-долу „Комитета“, е натоварен да извършва проверките на място, които се отнасят до:
a)
прилагането на разпоредбите относно скàлата на Общността за класификация на кланичните трупове на възрастни говеда;
б)
контрола над съществуващите пазарни цени според скàлата за класификация.
Член 2
1. Комитетът е съставен от експерти от Комисията и от експерти, които са посочени от държавите-членки. Той се председателства от един от експертите от Комисията.
Държавите-членки определят експертите в зависимост от тяхната степен на независимост и компетентност, по-специално в областта на класифицирането на кланичните трупове и установяването на съществуващите пазарни цени.
Тези експерти не трябва в никакъв случай да използват за лични цели, нито да разгласяват данните, събрани по време на дейността на комитета.
2. Проверките на място се извършват в определена държава-членка от делегация на Комитета, която включва максимум 6 членове, съгласно следното правило:
-
2 експерти от Комисията, като единият от тях изпълнява функциите на председател на Комитета,
-
1 експерт от посочената по-горе държава-членка,
-
1 експерт от държавата-членка, на територията на която Комитетът е извършил последната проверка на място,
-
1 експерт от друга държава-членка, който е участвал в последната проверка на място,
-
1 експерт от държавата-членка, на територията на която Комитетът ще извърши една от следващите проверки.
Съставът на Комитета по време на извършването на първата проверка се определя от Комисията.
Член 3
1. Проверките се извършват в кланиците, пазарите на месо, центровете за определяне на котировки и централните и регионални служби, които отговарят за прилагането на разпоредбите, посочени в член 1.
2. Проверките на място се извършват най-малко веднъж годишно във всяка от държавите-членки и, при необходимост, могат да бъдат последвани от допълнителни посещения. За тази цел програмата за упражняване на контрол се изготвя от Комисията след консултиране с държавите-членки. Представители на посещаваната държава-членка могат да участват в процеса по извършване на проверките.
3. Всяка държава-членка организира посещенията, които трябва да се извършват на нейна територия, въз основа на изискванията, определени от страна на Комисията. За тази цел държавата-членка, 30 дни преди началото на проверката, предоставя на Комисията подробна програма на предвидените посещения, като тя може да поиска извършване на изменения в нея.
4. Комисията известява държавите-членки най-късно три седмици преди всяка проверка по тази програма и ги информира за начина на нейното провеждане.
Член 4
1. В края на всяко посещение членовете на Комитета, както и представителите на посещаваната държава-членка, изготвят заключенията за нея. Членовете на Комитета определят на място заключенията от посещението относно точките, посочени в член 1.
2. Председателят на Комитета изготвя доклад относно извършените проверки, в който се представят отново заключенията, посочени в параграф 1. Този доклад се изпраща в най-кратки срокове на Комисията и на всички държави-членки, като във всеки случай това трябва да стане до тридесет дни след приключване на посещението.
Член 5
Пътните разходи и пребиваването на членовете на Комитета се поемат от Комисията съгласно правилата, приложими при възстановяването на пътните разходи и разходите за издръжка на лицата, които са външни за Комисията, и са ангажирани от нея в качеството им на експерти.
Член 6
Адресати на настоящото решение са държавите-членки.
Съставено в Брюксел на 7 септември 1983 година.

Labels: 2
15
17
6